ประกาศกระทรวงการคลัง

เรื่อง ขยายกําหนดเวลาการยื่นรายการ การนําส่งหรือการชําระภาษีอากร ให้แก่

ผู้มีหน้าที่นําส่งภาษีเงินได้หัก ณ ที่จ่าย ผู้มีหน้าที่นําส่งภาษีเงินได้นิติบุคคล

การนําส่งหรือการชําระภาษีมูลค่าเพิ่ม การชําระภาษีธุรกิจเฉพาะ และการเสียอากรแสตมป์ (ฉบับที่ 2)

------------------------------------------------------

ตามที่ได้มีประกาศกระทรวงการคลัง เรื่อง ขยายกําหนดเวลาการยื่นรายการ การนําส่งหรือการชําระภาษีอากร ให้แก่ผู้มีหน้าที่นําส่งภาษีเงินได้หัก ณ ที่จ่าย ผู้มีหน้าที่นําส่งภาษีเงินได้นิติบุคคล การนําส่งหรือการชําระภาษีมูลค่าเพิ่ม การชําระภาษีธุรกิจเฉพาะ และการเสียอากรแสตมป์ ลงวันที่ 31 มีนาคม พ.ศ. 2563 เพื่อช่วยเหลือและบรรเทาภาระภาษีให้แก่ผู้ประกอบการที่ได้รับผลกระทบจากการระบาดของโรคติดเชื้อไวรัสโคโรนา 2019 (COVID-19) ซึ่งต้องปิดสถานประกอบการตามคําสั่งของทางราชการ หรือผู้ประกอบการที่มีสถานประกอบการตั้งอยู่ในเขตท้องที่ที่ทางราชการมีคําสั่งให้ปิดพื้นที่ไปแล้ว นั้น

โดยที่สถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ส่งผลกระทบเป็นวงกว้างมากขึ้นต่อผู้ประกอบการโดยรวมทั้งทางตรงและทางอ้อม และรัฐบาลได้ขอความร่วมมือให้ประชาชนออกนอกบ้านเฉพาะที่จําเป็นและให้ผู้ประกอบการพิจารณาให้ลูกจ้างทํางานที่บ้านตามคําจํากัดความที่ว่า “อยู่บ้าน หยุดเชื้อ เพื่อชาติ” เพื่อลดการแพร่ระบาดของเชื้อไวรัสโคโรนา 2019 (COVID-19) รัฐมนตรีว่าการกระทรวงการคลังพิจารณาแล้ว จึงอาศัยอํานาจตามมาตรา 3 อัฏฐ วรรคสอง แห่งประมวลรัษฎากร อนุมัติให้ขยายกําหนดเวลาการยื่นรายการ การนําส่งหรือการชําระภาษีอากรตามประมวลรัษฎากรออกไปตามความจําเป็นแก่กรณีให้แก่ผู้ประกอบการเป็นการทั่วไป ดังต่อไปนี้

ข้อ 1 ให้ขยายกําหนดเวลาการยื่นรายการและการนําส่งภาษีตามมาตรา 3 เตรส มาตรา 52 มาตรา 59 มาตรา 65 จัตวา มาตรา 69 ทวิ มาตรา 70 มาตรา 70 ทวิ มาตรา 83/5 มาตรา 83/6 และมาตรา 83/7 แห่งประมวลรัษฎากร สําหรับกรณีที่ต้องยื่นรายการและนําส่งภาษีสําหรับเดือนมีนาคม พ.ศ. 2563 ซึ่งต้องยื่นรายการและนําส่งภาษีภายในวันที่ 7 เมษายน พ.ศ. 2563 หรือที่ได้รับการขยายกําหนดเวลาดังกล่าวออกไปเป็นภายในวันที่ 15 เมษายน พ.ศ. 2563 สําหรับการยื่นรายการและชําระภาษีผ่านระบบเครือข่ายอินเทอร์เน็ต ตามประกาศกระทรวงการคลัง เรื่อง การขยายกําหนดเวลาการยื่นแบบแสดงรายการและชําระภาษีผ่านระบบเครือข่ายอินเทอร์เน็ต ลงวันที่ 28 มกราคม พ.ศ. 2562 แล้วแต่กรณี ออกไปเป็นภายในวันที่ 15 พฤษภาคม พ.ศ. 2563

ข้อ 2 ให้ขยายกําหนดเวลาการยื่นรายการและการนําส่งภาษีตามมาตรา 3 เตรส มาตรา 52 มาตรา 59 มาตรา 65 จัตวา มาตรา 69 ทวิ มาตรา 70 มาตรา 70 ทวิ มาตรา 83/5 มาตรา 83/6 และมาตรา 83/7 แห่งประมวลรัษฎากร สําหรับกรณีที่ต้องยื่นรายการและนําส่งภาษีสําหรับเดือนเมษายน พ.ศ. 2563 ซึ่งต้องยื่นรายการและนําส่งภาษีภายในวันที่ 7 พฤษภาคม พ.ศ. 2563 หรือที่ได้รับการขยายกําหนดเวลาดังกล่าวออกไปเป็นภายในวันที่ 15 พฤษภาคม พ.ศ. 2563 สําหรับการยื่นรายการและชําระภาษีผ่านระบบเครือข่ายอินเทอร์เน็ต ตามประกาศกระทรวงการคลัง เรื่อง การขยายกําหนดเวลาการยื่นแบบแสดงรายการและชําระภาษีผ่านระบบเครือข่ายอินเทอร์เน็ต ลงวันที่ 28 มกราคม พ.ศ. 2562 แล้วแต่กรณี ออกไปเป็นภายในวันที่ 15 พฤษภาคม พ.ศ. 2563

ข้อ 3 ให้ขยายกําหนดเวลาการยื่นแบบแสดงรายการและการชําระภาษีมูลค่าเพิ่มตามมาตรา 83 แห่งประมวลรัษฎากร และภาษีธุรกิจเฉพาะ ตามมาตรา 91/10 แห่งประมวลรัษฎากร ทั้งนี้ ไม่รวมถึงการยื่นแบบแสดงรายการและชําระภาษีธุรกิจเฉพาะ สําหรับกิจการขายอสังหาริมทรัพย์เป็นทางค้าหรือหากําไรไม่ว่าอสังหาริมทรัพย์นั้นจะได้มาโดยวิธีใดก็ตาม ตามมาตรา 91/2 (6) แห่งประมวลรัษฎากร สําหรับกรณีที่ต้องยื่นรายการและชําระภาษีสําหรับเดือนมีนาคม พ.ศ. 2563 ซึ่งต้องยื่นรายการและชําระภาษีภายในวันที่ 15 เมษายน พ.ศ. 2563 หรือที่ได้รับการขยายกําหนดเวลาดังกล่าวออกไปเป็นภายในวันที่ 23 เมษายน พ.ศ. 2563 สําหรับการยื่นรายการและชําระภาษีผ่านระบบเครือข่ายอินเทอร์เน็ต ตามประกาศกระทรวงการคลัง เรื่อง การขยายกําหนดเวลาการยื่นแบบแสดงรายการและชําระภาษีผ่านระบบเครือข่ายอินเทอร์เน็ต ลงวันที่ 28 มกราคม พ.ศ. 2562 แล้วแต่กรณี ออกไปเป็นภายในวันที่ 23 พฤษภาคม พ.ศ. 2563

ข้อ 4 ให้ขยายกําหนดเวลาการยื่นแบบแสดงรายการและการชําระภาษีมูลค่าเพิ่มตามมาตรา 83 แห่งประมวลรัษฎากร และภาษีธุรกิจเฉพาะ ตามมาตรา 91/10 แห่งประมวลรัษฎากร ทั้งนี้ ไม่รวมถึงการยื่นแบบแสดงรายการและชําระภาษีธุรกิจเฉพาะ สําหรับกิจการขายอสังหาริมทรัพย์เป็นทางค้าหรือหากําไรไม่ว่าอสังหาริมทรัพย์นั้นจะได้มาโดยวิธีใดก็ตาม ตามมาตรา 91/2 (6) แห่งประมวลรัษฎากร สําหรับกรณีที่ต้องยื่นรายการและชําระภาษีสําหรับเดือนเมษายน พ.ศ. 2563 ซึ่งต้องยื่นรายการและชําระภาษีภายในวันที่ 15 พฤษภาคม พ.ศ. 2563 หรือที่ได้รับการขยายกําหนดเวลาดังกล่าวออกไปเป็นภายในวันที่ 23 พฤษภาคม พ.ศ. 2563 สําหรับการยื่นรายการและชําระภาษีผ่านระบบเครือข่ายอินเทอร์เน็ต ตามประกาศกระทรวงการคลัง เรื่อง การขยายกําหนดเวลาการยื่นแบบแสดงรายการและชําระภาษีผ่านระบบเครือข่ายอินเทอร์เน็ต ลงวันที่ 28 มกราคม พ.ศ. 2562 แล้วแต่กรณี ออกไปเป็นภายในวันที่ 23 พฤษภาคม พ.ศ. 2563

ข้อ 5 ให้ขยายกําหนดเวลาการยื่นแบบแสดงรายการและการชําระอากรเป็นตัวเงินแทนการปิดแสตมป์ตามมาตรา 103 (3) แห่งประมวลรัษฎากร สําหรับกรณีที่ต้องยื่นชําระตั้งแต่วันที่ 1 เมษายน พ.ศ. 2563 ถึงวันที่ 15 พฤษภาคม พ.ศ. 2563 ออกไปเป็นภายในวันที่ 15 พฤษภาคม พ.ศ. 2563

ข้อ 6 แบบแสดงรายการภาษีที่ผู้มีหน้าที่เสียภาษีหรือนําส่งภาษีได้รับการขยายกําหนดเวลาการยื่นรายการและชําระภาษีอากรหรือนําส่งภาษีมีดังนี้

(1) ภาษีเงินได้หัก ณ ที่จ่ายตามแบบ ภ.ง.ด. 1 ภ.ง.ด. 2 ภ.ง.ด. 3 ภ.ง.ด. 53 ภ.ง.ด. 54

(2) ภาษีมูลค่าเพิ่ม ตามแบบ ภ.พ. 30 และ ภ.พ. 36

(3) ภาษีธุรกิจเฉพาะ ตามแบบ ภ.ธ. 40

(4) อากรแสตมป์ตามแบบ อ.ส. 4 อ.ส. 4ก และ อ.ส. 4ข

ประกาศ ณ วันที่ 3 เมษายน พ.ศ. 2563

อุตตม สาวนายน

(นายอุตตม สาวนายน)

รัฐมนตรีว่าการกระทรวงการคลัง